Сяргей Віктаравіч Кошаль

**Сяргей Кошаль** (нар. , ) — беларускі футбаліст, нападнік бабруйскай «Тарпеды».

## Клубная кар’ера 
У маладым узросце трапіў у мінскае «Дынама», а пазней у МТЗ-РІПА. У гэтых клубах гуляў у асноўным за дубль, а таксама аддаваўся ў арэнды (у 2006 годзе гуляў нават у Латвіі). У 2008 годзе такім чынам трапіў у «Мінск», дзе найбольш добра праявіў сябе, стаўшы найлепшым бамбардзірам клуба.

У 2009 годзе мінчане выкупілі Кошаля, але ў хуткім часе яго гульня пайшла на спад. Другую палову сезона 2010 правёў у «Рудзенску», а ў 2011 годзе ўвогуле не займаўся футболам.

У 2012 годзе вярнуўся ў «Мінск». Першую палову сезона выступаў за фарм-клуб «Мінск-2», а потым далучыўся да асноўнага складу. З пачатку сезона 2013 зноў перайшоў у «Мінск-2», дзе трывала выступаў у аснове, за два гады забіў 15 галоў. Па заканчэнні сезона 2014 «Мінск-2» быў расфарміраваны, і Сяргей пакінуў сталічны клуб.

У лютым 2015 года падпісаў кантракт з дэбютантам Першай лігі — футбольным клубам «Крумкачы», стаўшы такім чынам першым прафесійным іграком гэтага клуба. З 17 галамі стаў найлепшым бамбардзірам «Крумкачоў» у сезоне 2015 і дапамог клубу выйсці ў Вышэйшую лігу. У сезоне 2016 года саступіў месца асноўнага нападніка Вячаславу Глебу і ў ліпені, пакінуўшы «Крумкачы», падпісаў кантракт з мазырскай «Славіяй». Аднак за асноўны склад мазырскага клуба правёў толькі два матчы і ўжо ў верасні па пагадненні бакоў пакінуў «Славію».

У лютым 2017 года праходзіў прагляд у сталічным «Промні», аднак у выніку ў першай палове 2017 года заставаўся без каманды. У жніўні 2017 года стаў іграком клуба «Маладзечна-ДЮСШ-4», за палову сезона забіў 10 галоў і стаў найлепшым бамбардзірам каманды ў сезоне.

У пачатку 2018 года праходзіў прагляд у клубах «Ашмяны-БДУФК» і «Чысць», аднак у выніку ў красавіку 2018 года зноў далучыўся да «Крумкачоў», якія былі пазбаўлены месца ў Вышэйшай лізе і заявіліся ў Другую. Па выніках сезона 2018 дапамог сталічнай камандзе выйсці ў Першую лігу. У сакавіку 2019 года падоўжыў кантракт з клубам, які змяніў назву на НФК. У сезоне 2019 трывала з’яўляўся ў складзе, чаргуючы выхады ў стартавым складзе і на замену.

У лютым 2020 года пакінуў НФК і неўзабаве стаў іграком клуба «Слонім-2017». У слонімскім клубе чаргаваў выхады ў стартавым складзе і на замену. У ліпені 2020 года разарваў кантракт са «Слонімам-2017» і перайшоў у рагачоўскі «Дняпро», дзе гуляў да канца сезона 2020.

У пачатку 2021 года зноў далучыўся да «Маладзечна», гуляў там да канца сезона. З чэрвеня 2022 года стаў выступаць за «Кіраўск», а сезон 2023 пачаў у складзе бабруйскай «Тарпеды».

## Міжнародная кар’ера 
Дзякуючы добрай гульні за клуб, Кошаль у 2009 годзе атрымаў выклік у нацыянальную зборную Беларусі, за якую згуляў у таварыскім матчы супраць Малдовы 9 ліпеня 2009 года.

## Дасягненні 
*  Пераможца Першай лігі чэмпіянату Беларусі: 2008
*  Найлепшы бамбардзір Першай лігі чэмпіянату Беларусі: 2008 (16 галоў)

## Крыніцы 
Катэгорыя:Футбалісты Беларусі
Катэгорыя:Ігракі зборнай Беларусі па футболе
Катэгорыя:Ігракі ФК Дынама Мінск
Катэгорыя:Ігракі ФК Дынама-2 Мінск
Катэгорыя:Ігракі ФК РВАР Мінск
Катэгорыя:Ігракі ФК Дынама-Юні Мінск
Катэгорыя:Ігракі ФК Мінск
Катэгорыя:Ігракі ФК Партызан Мінск
Катэгорыя:Ігракі ФК Блазма
Катэгорыя:Ігракі ФК Белшына
Катэгорыя:Ігракі ФК Рудзенск
Катэгорыя:Ігракі ФК Мінск-2
Катэгорыя:Ігракі ФК Крумкачы Мінск
Катэгорыя:Ігракі ФК Славія Мазыр
Катэгорыя:Ігракі ФК Маладзечна
Катэгорыя:Ігракі ФК Слонім-2017
Катэгорыя:Ігракі ФК Дняпро Рагачоў